Píleo (ornitoloxía)

O píleo, en ornitoloxía, é o termo técnico para referirse á parte superior da cabeza das aves,Definición de píleo no dicionario da RAG   tamén denominado curuto por algúns ornitólogos galegos.Penas Patiño (1980), p. 23.Penas Patiño (1991), p. 11. O píleo comeza tras da fronte e prolóngase até a caluga.

O píleo de moitas aves destaca por ter a plumaxe de distinta cor, ou por ter plumas de lonxitude diferente ao resto das outras da cabeza. Algunhas aves presentan patróns listados nesta parte da cabeza; se a franxa percorre o píleo lonxitudinalmente na súa parte central denomínase lista pileal media, e se o fai polos laterais desígnase lista pileal lateral.Juana, de e Varela (2000). Contraportada.

A cor, a forma e outras características da plumaxe do píleo son útiles para a identificación dalgunhas aves, tanto para diferenciar individuos de especies de aspecto semellante como para distinguir a membros da mesma especie de diferentes sexos e idades. A cor da plumaxe do píleo pode variar entre os distintos sexos dunha mesma especie; por exemplo, os machos da papuxa das amoras (Sylvia atricapilla) teñen o píleo negro e as femias de cor parda avermellada.Beaman e Madge (1988), p. 677. Tamén pode ser diferente a cor do píleo dos adultos e os inmaturos da mesma especie; por exemplo, nos adultos do peto real (Dendrocopos major) é negro e nos individuos xuvenís é vermello.Beaman e Madge (1988), p. 534.

Nalgunhas especies a coloración do píleo é variábel segundo a estación do ano. En moitos membros da familia dos estérnidos (Sternidae) —a familia dos carráns— cuxo píleo é negro durante a estación reprodutiva, vólvese parcial ou totalmente branco fóra dela.Beaman e Madge (1988), p. 449. O mesmo ocorre con certas gaivotas —familia dos láridos (Laridae)—.
 Galería de imaxes 

 Notas 

 Véxase tamén 
 Bibliografía 
 Beaman, Mark e Steve Madge (1998): Guía de identificación. Aves de Europa, norte de África y Próximo Oriente. Barcelona: Ed. Omega. ISBN 84-282-0946-4.
 Juana, Eduardo de e Juan M. Varela (2000): Guía de las aves de España, península, Baleares y Canarias. Lynx Edicions SEO/Birdlife. ISBN 84-87334-26-1.
 Penas Patiño, Xosé M. et al. (1980): Guía das aves de Galicia. Vigo: Ed. Galaxia. ISBN 84-7154-379-6.
 Penas Patiño, Xosé M. et al. (1991): Guía das aves de Galicia. A Coruña: Baía Edicións. ISBN 84-87674-06-2.
 Peterson, Roger et al. (1973): Guía de campo de las aves de España y demás países de Europa. Barcelona: Ed. Omega. ISBN 84-282-0334-2.

 Outros artigos 
 Penacho
 Crista

Categoría:Anatomía das aves
Categoría:Termos zoolóxicos